hu de hu hu hu hu hu hu en hu eo hu hu en hbs_lat hu hu en hu hu hu hu hu hu hu hu hu hu hu hu hu hu hu hu hu hu hu en hu hu de de en hu hu hu hu hu hu hu hu hu hu hu hu en
Biztonságosabb termékek és egyenlő feltételek a belső piacon – CCO Magazin
Az Európai Bizottság  olyan új szabályokat javasolt, amelyek célja az egységes piacon forgalmazott fogyasztási cikkek biztonságosságának javítása, valamint minden nem élelmiszer jellegű termék piaci felügyeletének szigorítása.
Az intézkedések a harmadik országokból származó termékekre is kiterjednek. Ez hozzájárul a fogyasztóvédelem erősítéséhez, valamint a vállalkozásokra vonatkozó egységes feltételek létrejöttéhez. A nem biztonságos termékek nem juthatnak el a fogyasztókhoz vagy más felhasználókhoz. Az azonosítás és a nyomon követés terén bekövetkező előrelépések nagyban megkönnyítik majd, hogy a termékeket a lehető leggyorsabban kivonják a forgalomból. Az új szabályokat – amint az Európai Parlament és a Tanács elfogadta őket – a tagállami piacfelügyeleti hatóságok fogják érvényre juttatni, munkájukat pedig a megerősített együttműködés és az ellenőrzések elvégzéséhez szükséges hatékonyabb eszközök fogják segíteni.
A két jogalkotási javaslatot többéves piacfelügyeleti terv egészíti ki, amely 20 konkrét fellépést határoz meg. E fellépéseket 2015-ig kell megvalósítani a jelenlegi szabályozási keret szerinti piacfelügyelet hatékonyságának javítása érdekében, amíg az új szabályok hatályba nem lépnek.
Antonio Tajani, az Európai Bizottság alelnöke, ipar- és vállalkozáspolitikai biztos a következőképpen nyilatkozott: „Ha teljes mértékben ki akarjuk használni az egységes piac gazdasági előnyeit, minőségi termékbiztonsági szabálycsomagra van szükségünk, melyet hatékony, megfelelően összehangolt, az Unió egészére kiterjedő végrehajtási rendszerrel kell alátámasztanunk. A termékbiztonsági ellenőrzések megfelelőbb koordinálása – különösen az EU külső határain – megakadályozza, hogy csaló vagy bűnöző gazdasági szereplők miatt tisztességtelen versenyfeltételek alakuljanak ki.”
Tonio Borg egészségügyi és fogyasztópolitikai európai biztos elmondta: „A fogyasztók elvárják, hogy az európai piacon elérhető termékek biztonságosak legyenek, a vállalkozások pedig tisztességes kereskedelmi feltételek mellett kívánnak működni. A hatóságoknak rendelkezniük kell a megfelelő eszközökkel ahhoz, hogy hatékonyan és eredményesen léphessenek fel. A Bizottság ma elfogadott javaslatcsomagja meg akar felelni ezeknek az elvárásoknak. Meggyőződésünk, hogy a fogyasztók, a vállalkozások és a tagállami hatóságok egyaránt részesülni fognak azokból az előnyökből, amelyeket az egységes piac egészére vonatkozó egyértelmű és következetes szabályok, a hatékonyabb piacfelügyelet és a termékek fokozott nyomon követhetősége jelentenek.”
Nagyobb termékbiztonság és szigorúbb piacfelügyelet
Az Unióban jelenleg hatályos piacfelügyeleti és termékbiztonsági szabályok szétaprózottak: több különböző jogszabály is foglalkozik velük, így egyrészt hiányosságokkal, másrészt átfedésekkel jellemezhetők. A Bizottság által a mai napon elfogadott jogalkotási javaslat célja, hogy egységesebbé tegye a fogyasztási cikkek azonosítására és nyomon követhetőségére vonatkozó szabályokat, továbbá elősegítse a hatósági ellenőrzések módjának hatékonyabb koordinálását és a termékbiztonsági szabályok érvényre juttatását az Európai Unió egészében.
A javasolt legfőbb változtatások:
A gazdasági szereplők általános kötelezettségeinek összehangolása az összes fogyasztási cikk biztonságosságának szavatolása érdekében és a gyártók, importőrök és forgalmazók felelősségi körének egyértelművé tétele.
Az egységes és következetes piacfelügyeleti szabálycsomag létrehozásán keresztül olyan hatékonyabb eszközök bevezetése, amelyekkel egyrészt szavatolható a termékek biztonságossága és az egyéb, rájuk vonatkozó követelmények betartása, másrészt pedig melyek segítségével valamennyi ágazatban fel lehet lépni a veszélyes és nem megfelelő termékekkel szemben.
A fogyasztási cikkek jobb nyomonkövethetősége az ellátási lánc egészében, lehetővé téve a biztonságossággal kapcsolatos problémákra adott gyors és hatékony választ (pl. termékvisszahívás). Ennek érdekében a gyártóknak és az importőröknek biztosítaniuk kell, hogy a termékeken szerepel a származási országra utaló jelzés, illetve – ha a termék mérete vagy jellege ezt nem teszi lehetővé – ezt az információt jelzik a csomagoláson vagy a terméket kísérő dokumentumon. Az Unióban gyártott termékeknél ebben az esetben az Uniót vagy az adott tagállamot kell feltüntetni. A származás jelzése kiegészíti a gyártó nevével és címével kapcsolatos alapvető nyomonkövethetőségi követelményeket. Az ilyen információk megkönnyíthetik a piacfelügyeleti hatóságok számára, hogy megállapítsák a termék tényleges gyártási helyét, emellett pedig a megfelelő válaszintézkedés érdekében lehetővé teszik a két- vagy többoldalú termékbiztonsági együttműködés keretében történő kapcsolatfelvételt a származási országok hatóságaival.
Együttműködőbb piacfelügyeleti rendszer létrehozása az EU-ban.
A veszélyes termékek bejelentésére szolgáló folyamatok egyszerűsítése, továbbá összhang biztosítása a nem élelmiszer jellegű termékek riasztási rendszere (RAPEX) és a piacfelügyeleti információcsere-rendszer (ICSMS) között.
Ki részesül az előnyökből és hogyan?
A fogyasztók – mert az EU egészében biztonságos, az előírásoknak megfelelő termékek kerülnek a piacra, és a fogyasztóvédelem még magasabb szintű lesz. Ez azt jelenti, hogy nő a fogyasztók belső piacba vetett bizalma.
A gyártók/vállalkozások – mert egységesebb szabályok lépnek hatályba valamennyi termékágazatban. Ez azt jelenti, hogy csökkennek a vállalkozásokat – különösen a kkv-kat – terhelő megfelelési költségek. Emellett a termékbiztonsági ellenőrzések hatékonyabb koordinációja segít megakadályozni, hogy a tisztességtelen gazdasági szereplők aláássák a piaci versenyt.
A javaslat a következő lépésben az Európai Parlament és a Tanács elé kerül. Az új jogszabály várhatóan 2015-ben lép hatályba.
Az EU egységes piaca szabad mozgást biztosít a termékek számára: a fogyasztók és a vállalkozások szabadon vásárolhatnak, illetve értékesíthetik termékeiket a 27 uniós tagállamban, valamint az EGT-hez tartozó 3 EFTA-országban. Ez összesen több mint 490 millió főből álló piacot jelent. A biztonságos belső piac az uniós termékbiztonsági szabályok és az azokat alátámasztó tagállami piacfelügyelet alkotta alapokon nyugszik.
A másnak látszó termékekről
szóló irányelvet és az általános termékbiztonságról szóló irányelvet új, korszerű termékbiztonsági rendelet váltja fel. A piacfelügyeletet szabályozó, számos jogszabályban szétaprózva előforduló szabályokat egyetlen, az élelmiszerek kivételével valamennyi termékre vonatkozó jogi eszköz fogja majd össze.
Forrás: europa.eu – Sajtóközlemény
CCO Magazin a Twitteren:
Alapító főszerkesztő: Barát Tamás
Afrika bell pottinger best practice Burson-Marsteller cannes CCO CIPR csr díj EACD edelman ENSZ etika fake news GWA iabc icco ipra kampány kommunikáció konferencia kreatív krízis Kríziskommunikáció lions magazin marketing microsoft MPRSZ MUOSZ Museum of Public Relations MÖT média mérés oktatás pr prca PRO PR díj prweek Public relations sajtóetika seo smart smart konferencia social media
© Copyright 2022 | CCO Magazin